"בן יפה נולד  
על כתף הכרמל  
ומברכים הגיעו מכל עבר.  
גשם טוב ירד,  
כי נעתר האל  
והחיטה נבטה בשדות השבר".

אלו המילים והמנגינה שהתנגנו בי השבוע, במילותיו של יליד המושבה השכנה- **אהוד מנור**, זו יכולה להיות בהחלט פתיחה - חגיגית.

בקר טוב ותודה רבה לכל מי שהצליח להגיע לפה היום, ביום של גשם טוב.

שילוב מרגש של חברותיי הטובות מבית וממעגלי חיים,

תודה שבאתם לברך, להתחבק, לפרגן, להסתקרן,

לקראת צאתו לאור של הספר – והתחלת השפעתו במרחבים אינסופיים....

זה מפגש מרגש עבורי, ומקבל משמעות מיוחדת בנוכחות של כל אחת ואחד מכם.

אני אדבר בלשון נקבה, כדי לא להסתבך ....

זה מעניין כך גם היה עם שמו של הספר, האם גם לך זה קורה? איך ננקד? האם ננקד? אולי נמציא את הניקוד החדש של גם וגם, ולבסוף הבנו שהניסוח **רק לי זה קורה**, מחבר כל אחד עם עצמו ועם איך הוא מרגיש מבחינה מגדרית. חבר ספר לי שנכנס בחו"ל לחדר שירותים והיה כתוב בכניסה – בתרגום חופשי : כל אחד יכול להיכנס לתא שירותים, **בהתאם לזהות המינית, כפי שהוא מרגיש היום**.

זה ממש לא מובן מאליו, בעיצומו של חג, ביום שישי, וממרחקים כאלה, אכן כמילות השיר **מברכים הגיעו מכל עבר**. הידעתן ? יש פה חבורה מקיבוץ תובל ליד כרמיאל, **תמר וצביקה**, וגם מאלון ליד דרך המרדפים, בואכה ים המלח – **מלי** שהיום גם יומולדתה, ו**מיכל** חברתי היקרה - מחוות גלעד, שבשומרון וכל התל אביביות שהסכימו לרדת לפריפריה –**תמה, ליסה ודורי, אפרת, רנה ועדית**,

ו**אורלי** **רוזנמן** חברתי האלמותית שאפילו הגיעה להשקה - פעמיים, יחד עם שבתאי. וכל החבורה החיפאית – **אניטה, דנה,** וכמעט חנה ודינה.

כמובן כל החברות והחברים מהסביבה ממעגלי החיים, ונמצא פה גם ד"ר **רוני אלפנדרי** שלא מכיר אותי בכלל, והסכים לבוא להקשיב להתרשם ולרשום– מקווה שגם תיהנה רוני.

והמורים שלוו ומלווים אותי לאורך הדרך – **תמה שוחט, דר אניטה וינר, יצחק שני, רנה כורש, רוני מיכאלי שדה**, והבנות שלי **איה ורוני** -הן ממש מורות יומיומיות שמלטשות אותי בנחישות.

ותודה מיוחדת לילדים שפגשתי במהלך עבודתי ב- למעלה משלושה עשורים, שהיו לי למורי דרך נפלאים, אלה שרצו להישאר לישון אצלי בקליניקה, כי אמרו "נעים פה אצלך ובטוח ושקט לי בלב", והילדה שהעירה לי על בגדי ואמרה: "את מה יהיה עם הזיקנות שלך?" והילד שהיה בטוח שאני יושבת כל השבוע ומחכה פה במקום הזה רק לו, והיו גם ילדים של אף אחד - ילדים ללא עורף משפחתי, שגדלו בפנימיות כשחיבקו אותי, אחד מהם הוסיף ואמר " אורלי, את יודעת יש לך ריח של אמא", והאחר שאמר "את ממש אוהבת אנשים כמוני- כי את ממש סבלנית ומכבדת את סבתא שלי, שמוצאה מאתיופיה, היא לא דברה מילה בעברית, אבל דברנו בשפת זו עם זו בשפת האדם. והילדים שמתגוררים במזרח ירושלים, בשועאפט, סילוואן, בקאעה ומאסר, ומתחנכים בפנימייה בצפון, אשר שואלים אותי אם אפשר לגעת לי בשיער, ואם זה נכון שאני באמת יהודייה. וכשהאימהות שלהם באות לביקור הם מחפשים אותי כדי שאראה שיש להם אימא. והילד ששמו כל כך עולה בי מדי חנוכה, **מאור**, שאמר לי בטקס פרידה מהפנימייה, בה קבל בסוף כתה ח' ספר תנך. "תגידי זה ספר ציבורי של הפנימייה או אישי לנו?" "זה שלך אתה יכול לקחת הביתה", השבתי, "אז למה הוא בלי תמונות?" ענה באכזבה הילד.

אז לכבוד כל הילדים שפגשתי וגם לכבוד הרבה **מאורות** , מצאתי מאיירת מוכשרת ונפלאה שתוסיף הרבה ציורים גם לספרים פרטיים לילדים שחיים עם הוריהם או בלעדיהם.

ספר זה במהדורתו הנוכחית נתרם **לעמותת ילדים בסיכוי** עבור ילדי פנימיות.

רוצה להתחיל בתודות מיוחדות למפגש זה ולעצם הוצאתו של הספר.

**לנאוה אייבל** שנמצאת כאן אתנו, המאיירת המוכשרת של הספר, נאוה יקרה, הצלחנו לפתח שפה מיוחדת, בה אני מדמיינת ואת מצליחה לתת לזה פנים, עומק צבע וטקסטורה יוצאת דופן. לאט, לאט, אנחנו מלטשות, וגם כשנראה שזהו, הכל כבר מתאים, אני מתעוררת בלילה וחושבת אולי צריך צבע אחר, או בגד אחר, או מבט שונה. תודה לך נאווה על היכולת שלך לדייק יחד אתי את התמונה המעשירה את הטקסט, ומאפשרת לילדים דרך התמונות - לחלום עוד חלום.

**לתמי שם טוב** סופרת ילדים מוכשרת מאוד, כתבה כעשרה ספרי ילדים, זכתה בפרס לאה גולדברג ופרס ביאליק, מנחת סדנאות כתיבה, מן אשכול נבו של הילדים, שמלווה אותי עוד מכתיבתו של הספר הראשון במסירות ובאהבה גדולה .

**לדוד מוסקוביץ** – מעצב מוכשר איש סגל בכיר ב- HIT–שמעצב את הספר באהבה אין קץ ובסבלנות מרשימה הוא האורים ותומים שלנו.

זה הצוות שיחד הבאנו לקו הגמר את הספר הנפלא החדש, כמו את קודמו**, שלוש הנסיכות והאיש הנדיר**, שיצא כבר במהדורה שניה, אי אפשר בלי כמה מילים על הספר הראשון, הספר עוסק בשיחה נרטיבית עם ילדים ואודות עולמם, הוא אחד הכותרים הבולטים בנוגע למשפחה חדשה, הזדמנות לספק לילדים חוויה ואישור לכך שהשונות של משפחתם מיוחדת כמו אצל כולם. שיח עם ילדים על מחשבותיהם כמו איך הגעתי לעולם ומי רצה בי, ומה אני מספר לעצמי, לסביבתי – כל זה דרך עולמן של שלוש ילדות ואביהם. **אגדת** ילדים אורבנית ססגונית גם היא מאוירת על ידי נאווה היקרה.

על כל הצוות הזה ועל עוד שותפים רבים להוצאתו של הספר מנצח בצניעות בענווה בעבודה איכותית חרוצה נבונה ומסורה – **יואב בן זוגי היקר**. תודה לך על היותך בעולמי שותף למחויבות, לזוגיות, להורות ולחברות טובה בה אנו מגשימים יחד חלומות קטנים כגדולים.

**תודה מיוחדת לפרופ. יהודית הראל,** שקראת והסכמת לתרום מילים חמות מדויקות ומפרגנות מאוד לספר, ללא הכרות מוקדמת בינינו – כך שזה ממש לא יחצ אלא עמדה מקצועית נדיבה.

**למיכל שניר ינאי** שלטשה אתי בסבב נוסף את הטקסט, והייתה שותפה לכך גם בספר הקודם.

לחברות הצוות שהסכימו להכין רפלקציה לספר :

* **פרופ. יהודית הראל , פרופ. אמריטה החוג לפסיכולוגיה אוניברסיטת חיפה, לשעבר ראש התכנית לפסיכותרפיה פסיכואנליטית בחוג לפסיכולוגיה אוניברסיטת חיפה. פסיכולוגית ראשית במכון חנה חושי להתפתחות הילד, חיפה. פסיכולוגית קלינית והתפתחותית, מומחית בכירה. שותפה לפיתוח המול הדיאדי החיפאי .**
* **ד"ר דנה עמישר, - חברה, פסיכיאטרית ילדים, פסיכותרפיסטית, מנהלת היחידה לפסיכיאטריה של הגיל הרך ברמב"ם. ומנהלת פסיכיאטריה מחוז צפון קופח לאומית, מרכזת לימודי תעודה בפסיכיאטריה של הגיל הרך באוניברסיטת תל אביב.**
* **חנה פרחי- פסיכולוגית קלינית, כיום עוסקת בהדרכה והכשרה, בתחומים של משפחות קצה וטראומה של הגיל הרך.**
* **רוני מיכאלי שדה- עובדת סוציאלית קלינית, מומחית בתחום בריאות הנפש, פסיכותרפיסטית ומדריכה. מנהלת יחידה של השרות הסוציאלי במערך בריאות הנפש ב"כללית" במחוז שרון - שומרון. מטפלת בקליניקה פרטית בילדים, נוער ומבוגרים. מדריכה ומרצה בלימודי תואר שני לעבודה סוציאלית באוניברסיטת חיפה, בתחום מצבים מנטאליים ראשונים ולימודי נשים. סטודנטית לתואר שלישי במסלול "פסיכואנליזה ופרשנות" בבר אילן.  מטפלת וחוקרת בתחום של הפרעות אכילה.**

כל אחת יחידה ומיוחדת בעולמי, בעלת מקצוע לעילא ולעילא, מקור השראה מקצועי ואישי.

.ואחרונים חביבים בנותיי ובני זוגם:

**איה וגיא** שנמצאים אתנו מרחוק - בחופשת התאוששות, מבחינת ההסמכה של לשכת עורכי הדין הם מהווים חלק חשוב אהוב ויקר, במערכת משפחתית אוהבת ותומכת.

**לרוני וגלעד**, בתי וmy son in law, תודה לכם על היותכם יחד עם יואב, צוות הפקה מיומן של אירוע זה, **גלעד** יקר תודה לך על הדרך בה אתה מסייע נוכח בצניעות ענווה יושרה וחריצות. ואחרונה חביבה בתי הצעירה **רוני**, אוהבת אני אותך על דברים רבים שאת מביאה לעולמי, ובמעמד זה, חשוב לציין דבר אחד מיוחד – תודה על יכולתך לתת אימון באדם בכלל, ובילדים בפרט, ועל נכונותך להשפיע על עולמם, בראייה מערכתית רחבה – מאחלת לך הצלחה בדרכך החדשה, רוני בימים אלה סיימה עבודה סוציאלית קהילתית -ומפלסת דרכה המקצועית בתבונה, אשמח להקדיש לך עותק ראשון מהספר- הילדה שמרגשת אותי כל פעם מחדש.

**חיים באר** בספרו חבלים, כתב: "אם תברח מהחיים, אם תצטנף בפינה שלך ותעצום את העיניים לא תכתוב לעולם", ואני ....רק חלמתי לצאת מהפינה, לפקוח עיניים ולכתוב.....

לכתוב ספר בזכות ילדים, בשפה שילדים יוכלו לאהוב ולשנוא, עבורם, ולכל מי שנמצא אתם בשיח- מחבר אותי לילדה שבי, למקום שהרה אותי וגידל אותי והשפיע עלי יותר מכל**, בית הורי והשיח שהיה ויש לי אתם**. חלקו כנראה היה ממשי וחלקו מדומיין – זה כדי להרגיע את אחותי הקטנה – הצעירה שנמצאת פה ולפעמים אומרת לי את מדמיינת. אז נתפשר על כך שזהו הנרטיב שלי לשיח שהיה עם הוריי וסביבתי. שיח של השראה, אהבת הספר, האדם ואלוהיו. אחותי **צהלה** יקרה, אני שמחה שבכל מעמד של חג וחגיגה, אנחנו מצליחות לחבר את ילדותנו בגרותנו וכור מחצבתנו ולהנכיח זיכרונות ומורשת, גם לחיינו ולחיי הדורות הבאים - כמו מעיין נובע שלא מפסיק לפכות ולהרוות.

גדלתי בבית בו למילה הכתובה היה ערך מיוחד, לפעמים אפילו מקודש. לכל אירוע, יומולדת, ערב חג, לקראת עליה לכתה א, או לתיכון, אפילו כשמצאנו את האפיקומן לכולם קנו אטרקציות מחנות המשחקים בעיר, ואנחנו נסענו לחנות של ליברמן למדף הספרים לבחור עוד ספר. כל הצלחה בעוד בחינת בגרות, גיוס לצבא, או סוף שנת שירות, קבלה לאוניברסיטה, סיום תואר ראשון, שני ושלישי, התקשרו עבורי עם גילוי של עוד חלק בעולם- דרך הספרים. יכולה לומר כי הכבוד למילה הכתובה, היה יצוק בקירות הבית בו גדלתי, בחלונות, בחצר עטורת הגפנים, בריחות ההדס ועץ האתרוג. במדף הספרים בו שכנו באהבה זה לצד זה – הרב קוק הרמב"ם, עם טאגור ועמיחי, אלתרמן, אורי צבי גרינברג ולצידם שישה סדרי משנה, שזורים זה בזה עם רחל שפירא, זלדה, חלפי, גולדברג רבקה מרים(שזכתה בפרס עמיחי לפני שבועיים), ועוד..

להורי שהשפה הייתה מקודשת בחייהם, וקבלה משמעות נוספת גם בהיעדרם,

אני **מקדשת** את המילה, ו**מקדישה** את יצירותיי - להם ולכל מי שעדיין אוהב את הסיפור, הספר והמפגש האנושי של קורא ומאזין.

זה ספר שאני אוהבת מאוד והושקעו בו ימים לילות שבתות וחגים, אמר **אלכסנדר מילן** : "בדבר אחד אין לי ספק, איש אינו יכול לכתוב ספר שילדים יאהבו, אם אינו כותב אותו קודם לעצמו".

אז אולי ובראשית כתבתי הספר לעצמי ולמחשבות שלי שחיפשו מיכל.

**איך נולד ספר?** מתוך צורך דחוף, לפעמים ברמה של מצוקה, כך הוא כותב את עצמו... לפני שנים –זמן מה - ניהלתי פנימייה לילדים, והצוות היה פונה אלי ואומר חיים לא רוצה ללכת לטיפול, הוא אומר שהוא לא מבין למה צריך טיפול – כאילו זו אות קיין, לא מוכן שיכתבו במערכת השעות בקבוצה שיש לו טיפול, הסכימו לכתוב **חגית** כמו שם קוד לטיפול של חגית. אני הייתי מחפשת מילים לתווך מה זה טיפול ולמה כדאי ומדוע דווקא הוא...

בהמשך פגשתי גם בני משפחה קרובים לי, שההורים הציעו שילכו לטיפול או ילדים של חברות, ונתבקשתי – אולי **את** יכולה להסביר לו מה זה ולמה חשוב שילך?

איך מסבירים לילדים מה זה טיפול ולמי מתאים? נראה היה לי שלפעמים יש הורים שלא ממש יודעים למה התכוונה היועצת כשאמרה שכדאי שילך לטיפול רגשי. איך מוציאים לאור מחשבות, תחושות שלפעמים נמצאות מוחבאות ומתביישות.

בהמשך אצלי בקליניקה, ההורים מסיימים אינטייק ואומרים: "אוקי ומה נאמר לילד איך נסביר לו? האבא בהומור סרקסטי של קצת מבוכה אומר – מה הבעיה? זה כמו מוסך קצת אוברול והוא יחזור חדש". והאמא אומרת: "נאמר לו שזה כמו חוג רק אחד על אחד", והילד מגיע ואומר משהו על מה ההורים אמרו לו, ואני מנסה להסביר, והוא מעדיף להתחיל לשחק, ולאט אנחנו מתרגלים יחד זה לזה, ביצירת החוויה של מה זה טיפול, והילד שואל יש לך עוד ילדים בטיפול, כמו גם שואל אם הוא יחיד ומיוחד, או מיוחד במובן של חריג? ושואל אותי - **רק לי זה קורה?**

אז לרגע הזה, בו לא ברור כל כך מה אומרים, ואיך מנגישים להורים, לילד, לאנשי טיפול חינוך וייעוץ – מהו חדר הטיפול? איך מספרים בשפה של ילדים מה זה קשר טיפולי? ומתי זו אפשרות רלוונטית – לכבוד הרגע הזה כתבתי את הספר **רק לי זה קורה?**

לפני שנתחיל בפנל יש לי שתי הודעות קצרות:

* כל ההכנסות של המהדורה הנוכחית נתרמות לילדים בסיכוי המועצה לילד החוסה, כך שאתן מוזמנות מאוד לרכוש כמה שיותר ספרים, לכם, לילדים, לחברים, לאנשים משפיעים, כל ההכנסות יועברו למועצה, רוני וגלעד יוכלו לסייע לכם, בקבלת התשלום, והפרטים, על מנת שתוכלו לקבל קבלה בדואר –המוכרת גם כתרומה פטורה ממס. בזכותכם מאות ילדים ואנשי הצוות שלהם, יוכלו להיות חשופים לספר, לקבל הכרה ותוקף לתחושותיהם, ולתווך להם את עולם הטיפול.
* כל מי שמקושרת ברשת חברתית, מחוברת לז'ורנלים מקצועיים, מוזמנת לשתף עוד היום באירוע ההשקה, לתת את פרטי האתר שלי, על מנת שנוכל יחד לקחת חלק בחזון של הספר הזה – להשפיע השפעה רחבה ומשמעותית במעגלים רחבים ככל האפשר. יש פה אתנו מסה משמעותית ואיכותית של אנשי טיפול חינוך ייעוץ, בריאות הנפש והגוף, התודעה והרוח, פסיכיאטריות פסיכולוגיות עובדות סוציאליות יועצות מטפלות – מרחב הומניסטי מרשים של אוהבי אדם.